Rok 1973   
	V Lipanoch rok 1973 započal sa slávnostne s nástupom do tretieho roku piatej päťročnice. Aj v našom meste sa orientuje pozornosť na vytváranie pracovnej iniciatívy, lepšie využívanie novej techniky, na potrebu zdokonaľovať systém riadenia. Vzrast životnej úrovne bude sprevádzať aj v našom meste rozvoj vzdelanosti a kultúry, skvalitňovanie životného prostredia, najmä bytovej výstavby a služieb.
Technické služby
Hneď začiatkom roka dňa 2. januára 1973 bola prevedená kolaudácia garáži a sociálneho zariadenia Technických služieb mesta Lipany. 
Pri tejto príležitosti sa zišlo osadenstvo, aby spontánne oslávilo nástup do nového roku, aby služby obyvateľstvu boli stále kvalitnejšie.
Riaditeľ Technických služieb s. Sýkora Jozef zdôraznil, že je treba všade a stále kvalitnejšie pracovať. Technické služby pre skvalitnenie práce dostali mnohé zariadenia na zlepšenie práce? ako polievací voz "Kuka“ voz a rebríkové vysúvacie zariadenie pre údržbu verejného osvetlenia.
Z príležitosti osláv sviatku víťazného Februára boli v našom meste vyznamenaní niektorí politickí pracovníci závodov a aj mesta.
Auto – servis
V marci bola odovzdaná červená štandarda  za dobré výsledky v predchádzajúcom období závodu Autodružstvo v Lipanoch, ako aj za splnenie a prekročenie plánu celoročných úloh v tomto roku.
Autodružstvo v tomto roku, v druhej polovici zriadilo "Auto-servis" pre severnú časť prešovského okresu.
ZVL
Začiatkom roku 1973 aj závod "Kovo", n.p. v Lipanoch bol definitívne zaradený k Závodom valivých ložísk v Prešove. Jeho pracovná náplň bude vyrábať guličky do ložísk a iné veci súvisiace s výrobou Závodov valivých ložísk v Prešove. 
Začiatkom marca bola otvorená nová predajňa "Mäso - údeniny" v bývalom obchode "Textil", v hornej časti mesta Lipany. Táto predajňa bola veľmi žiaduca, nakoľko jedna predajňa nestačila zásobovať obyvateľstvo Lipian a okolia. Ľudia kvitovali s vďakou otvorenie tejto dávno požadovanej predajne.
Socialistická súťaž
V marci aj Rada Okresného národného výboru v Prešove sa zaoberala a vyhodnocovala socialistickú súťaž podnikov Miestneho hospodárstva, Komunálnych služieb a súťaž medzi Mestskými národnými výbormi a Miestnymi národnými výbormi za uplynulý rok.
V akcii "Z" prvé miesto získal Mestský národný výbor v Lipanoch. V Lipanoch sa v tomto roku ukončili v rámci plánovanej časti akcie "Z" dve stavebné akcie - výstavba chodníkov v hodnote diela 250 000 korún a tenisové kurty v hodnote diela 120 000 korún. 
Pekné výsledky dosiahli obyvatelia Lipian aj v neplánovanej časti akcie "Z", keď nazbierali vyše 130 tón železného šrotu, farebných kovov a papiera. 
Zvýšená pozornosť patrila správe o činnosti Mestského národného výboru v Lipanoch.
V tejto súvislosti rada konštatovala, že v tomto roku dosiahli v meste dobré výsledky v jednotlivých oblastiach činnosti.
Hlavná pozornosť orgánov Mestského národného výboru i jeho aparátu bola zameraná na zabezpečenie úlohy vytýčených vo volebnom programe Národného frontu. Úlohy v predošlom roku boli úspešne splnené.
Ďalej sa hovorilo, že funkcionári v Lipanoch kladú veľký dôraz na názornú agitáciu a propagáciu. Táto je zameraná predovšetkým na vysvetľovanie záverov XIV. zjazdu Komunistickej strany Československa, hospodárskej politiky strany, na rozvoj racionalizácie výroby a na vzbudzovanie lásky k Sovietskemu zväzu a internacionálnemu cíteniu.
Pre názornú agitáciu v meste využívajú sa vývesne skrinky, v ktorých sú umiestňované plagáty, grafy a ďalší propagačný materiál.
Názorná agitácia sa zabezpečuje aj v stálom agitačnom stredisku, kde sú na paneloch umiestňované materiály, zamerané k propagovaniu dosiahnutých výsledkov na úseku výstavby, výroby, zdravotníctva, školstva a pod.
V centre pozornosti Mestského národného výboru je aj oblasť poskytovania služieb obyvateľstvu.
Adaptácia židovskej modlitebne
Komunálne služby adaptovali židovskú modlitebňu pre sklenárstvo a rámovanie obrazov, ako aj opravovňu televízorov a rádií, prevíjanie elektrických motorov a opravu elektrických spotrebičov. Aj táto prevádzkareň poslúži dobre obyvateľstvu mesta a jeho okoliu.
Aj vzhľad ulice sa zlepšil a budova nie je opustená, ale slúži pre blaho obyvateľstva.
Úpravy chodníkov
V tomto roku prebiehali práce na verejnom chodníku v časti mesta Petrovenec. Bol vybudovaný oporný múr, betónový chodník, železné oplotenie. Týmto bola rozšírená aj cesta vedúca z Lipian do Prešova a obyvateľstvo nemusí už užívať cestu, ale má pevný chodník po pravej strane až po okraj mesta.
Takto je záruka bezpečnej premávky na ceste, ktorá je veľmi frekventovaná. Tiež bola prevedená práca na chodníku v ulici Júliusa Fučíka.
Bufet
V druhom štvrťroku roku 1973 bol daný do prevádzky nový "Bufet", ktorý má slúžiť najmä pre školy, školské deti, pre Ústav národného zdravia ako aj pre novú štvrť bytoviek na Tehelnej ulici.
Tento "Bufet" bol premiestnený z Petrovenca, pretože tam sa vybudovalo pekné nákupné stredisko. Aj tento bufet v značnej miere zlepší zásobovanie obyvateľstva dennými potrebami.
Schôdza
V treťom štvrťroku bola v Lipanoch verejná stranícka schôdza, ktorá konštatovala, že úlohy volebného programu v tomto roku boli splnené, ba prekročené. Bolo preinvestované viac než 40 miliónov korún.
100 rokov železnice
Začiatkom septembra bola v Lipanoch slávnosť prevádzky železnice Prešov - Plaveč, ktorá v septembri oslávila svoje storočné trvanie. Bola pekná slávnosť s programom na železničnej stanici.
Individuálna bytová výstavba
V tomto roku pokračovala aj naďalej úspešne bytová individuálna výstavba a to v hone "Hija" - kde je už pripravená vodovodná sieť, elektrická sieť a kanalizácia. Taktiež sa plánuje ďalší rozvoj pre individuálnu výstavbu v lokalite "Roveň", kde postupne majú previesť inžinierske stavby elektrinu, vodu, kanalizáciu a cesty.
Čistiaca stanica
V úseku "Roveň" je čistiaca stanica pre mesto Lipany. Táto stanica má byť odovzdaná do užívania v budúcom období.
Internát OZKN
Odevné závody kapitána Nálepku v Lipanoch v treťom štvrťroku začali s výstavbou internátu a slobodárne pre svojich zamestnancov. Má mať 120 posteli ako aj vybavenie pre slobodných zamestnancov.
Oslavy
V našom meste boli usporiadané rôzne slávnosti, ako napríklad: 28. výročie oslobodenia nášho mesta slávnou Sovietskou armádou, oslavy Víťazného februára, oslavy Medzinárodného dňa žien s programom, oslavy 1. a 9. mája, 29. výročie Slovenského národného povstania v auguste, v októbri vyhlásenie samostatnosti Československej republiky, 51. výročie vzniku Sovietskeho zväzu a 56. výročie Veľkej októbrovej socialistickej revolúcie. Všetky tieto podujatia boli v kinosále s hodnotným programom, ktorý dodali miestne školy.
LMS
Zvlášť sa vydarili letné mierové slávnosti v našom meste, ktoré boli 10. júna 1973 spojené s Medzinárodným družstevným dňom.
Boli dobré organizované, čo sa odzrkadlilo v účasti  obyvateľstva, úrovní cvičení, umeleckej hodnote kultúrnych vystúpení, výzdoby mesta a ihriska.
Mimoriadna pozornosť bola venovaná úprave štadióna, vymaľovaniu tribúny ako aj vchodu na ihrisko. 
Dobre boli zabezpečené stánky so širokým sortimentom občerstvení a jedál ako pre dospelých tak aj pre mládež.
Pre cvičencov v počte 1 264 bolo k dispozícii ubytovanie v zariadeniach podnikov umiestnených v blízkosti ihriska.
Letných mierových slávnosti sa zúčastnili nielen miestne školy, ale boli tu aj z okolia, a to:
z Nižného Slavkova, Brezovice, Kamenice, Krivian. Šarišských Draviec, Pečovskej Novej Vsi, Šarišských Michalian a cvičenci z Prešova.
Letných mierových slávnosti sa zúčastnilo asi 4 000 účastníkov, čo je dôkazom, že prevedená propagácia bola dobrá. Bola tu 20-členná dychová hudba a súbor "Šariš" z Bardejova.
Územný projekt
Keďže došlo k zmene spôsobu vykurovania mesta bolo nutné urýchlene spracovať nové urbanistické riešenie zjednodušenou formou štúdie Podrobného územného plánu.
Okrem už spomínanej zmeny zohľadňujú sa aj iné požiadavky, ktoré boli definitívne schválené 2. augusta 1973 na Stavoprojekte v Prešove.
Pôjde tu o:
- zachovanie charakteru mesta,
- riešenie dopravy zavedením dvoch jednosmerných mestských komunikácii.
Verejné budovy a obchody sa budú kombinovať. Stanovená výška bytových domov bude maximálne na štyri podlažia. Dominantné postavenie kostola ostane zachované.  
Po oboch stranách námestia budú umiestnené bytové domy s celkovým počtom 384 bytových jednotiek, 192 bytových jednotiek na jednej strane a 192 bytových jednotiek na strane druhej.
Budovy občianskeho vybavenia budú tieto: Dom služieb + kotolňa + pohrebný ústav, MsNV + VB 2 podlažia, dom kultúry + ľudová škola umenia, očistné kúpele - krytý bazén, poliklinika + lekáreň, knihy, bižutéria, klenoty, kvety, foto, predajňa Odevných závodov kapitána Jána Nálepku, požiarna zbrojnica, tržnica - ryba, sporiteľňa, fara, nábytok a bytový textil, elektro, multiservis, farby - laky, lacný tovar, mototechna, železiarsky tovar, potraviny, cukráreň, mliečny bufet.
Vybuduje sa Materská škola + Jasle - 60 - 20 vo východnej polovici územia mesta. 
Podrobný územný plán centra Lipian je projekčne rozdelený do troch etáp:
V prvej etape je zahrnutá bytová výstavba východne od centra mesta.
Do druhej etapy je zahrnuté samotné centrum mesta a riešia sa v nej komunikácie pre diaľkovú automobilovú dopravu, komunikácie pre peších, odstavné a parkovacie plochy a verejná zeleň.
Do tretej etapy je zahrnutá samotná výstavby, západne a južne od centra mesta. Rozpočtovo je tretia etapa delená na dve časti A a B.
V časti A je zahrnutá bytová výstavba a v časti B je zahrnutá ostatná občianska vybavenosť.
Počasie
V prvom štvrťroku bolo počasie pomerne dobré. V januári málo snehu, mrazy, ale začiatok februára veľmi teplý - v druhej polovici sneh a mrazy.
Marec možno hodnotiť ako veľmi pekný, po 25. marci sa už sialo.
Obyvatelia celého východného Slovenska a aj Lipian boli 10. apríla 1973 popoludní krátko po 14. hodine svedkami ojedinelého úkazu počasia.
Z oblakov, nápadných svojim vzhľadom i zafarbením padal hnedý dážď.
Príroda, obleky a ľudia, ktorí sa nevyhli dažďu, boli sfarbení do žlta.
Meteorológovia predpokladajú, že išlo o výskyt prachu v atmosfére, ktorý k nám priniesol silný vietor až zo severnej Afriky.
Koncom apríla prišli bociany, keď mali mláďatá, povyhadzovali ich z hniezda.
Začiatkom mája prehnala sa ponad Lipany silná búrka.
Leto bolo celkové dosť studené.
V septembri vystupoval teplomer okolo i nad 30 C, teda veľmi teplo. Ani starí ľudia sa na taký teplý september nepamätajú.
Koncom októbra napadol prvý sneh, ale sa hneď roztopil.
November a december až do Vianoc studený, silná zima so snehom a metelicami. Cez vianočné sviatky sa veľmi oteplilo, čo bolo príčinou roztopenia sa snehu.
Počasie pre poľnohospodárov v tomto roku bolo priaznivé. Všetky poľnohospodárske práce na poli boli včas a kvalitne prevedené. Zber úrody bol prevedený za priaznivých podmienok, čo sa odzrkadlilo aj v splnení plánovaných úloh.
ŠTATISTIKA
Prisťahovalo sa 		63 ľudí.
Odsťahovalo sa 		61 obyvateľov.
Narodených detí v miestnej pôrodničke	
	                        bolo  451 detí.
Z Lipian bolo                        73 detí.
Zomrelo 			17 ľudí.
Sobášov celkove aj s okolím bolo 90.
	          Z Lipian   27.

Počet obyvateľov k 31. decembru 1973 je 3 201 ľudí.